Aleksandr Kokko solmi puolentoista vuoden sopimuksen lappilaisseuraan.

Hyökkääjä Aleksandr Kokko, 31, jatkaa uraansa RoPSin riveissä.

Kokko edusti RoPSia jo kausilla 2012–2016. Hän siirtyi sen jälkeen australialaiseen Newcastle Jetsiin ja pelasi sen jälkeen myös Hongkongissa.

Kokko voitti lappilaisseuran riveissä Suomen cupin kaudella 2013 ja liigahopeaa kaudella 2015. Samana vuonna Kokko kruunattiin toistamiseen Veikkausliigan maalikuninkaaksi.

– Pääsin sinne minne halusinkin. Näiden kahden vuoden aikana RoPS:sta on tullut entistä ammattimaisempi seura, jossa panostetaan paljon kentän ulkopuolisiinkin asioihin. Meillä on myös nuoremman polven valmentaja, joka vakuutti minut ammattitaidollaan, Kokko sanoi seuran sivuilla.

Kokon sopimus RoPSin kanssa on voimassa kauden 2019 loppuun saakka.